Gandia acull aquest dissabte l'etapa de sortida de la Volta Ciclista a la Safor
30 gener 2024

## Gandia acull aquest dissabte l'etapa de sortida de la Volta Ciclista a la Safor30 gener 2024Última actualització: 30 gener 2024

![](../gestion/img/ac8d6057eebf00f926d4ac06562a4b8fa3b7f6189301586bef1424a10af90c37.jpg)  
  

El regidor delegat d'esports, Jesús Naveiro, acompanyat per Sergio Camarena, president de Safor Salat Sport i Aaron Herrera, director de la Volta Ciclista a La Safor, han comparegut en roda de premsa per explicar les característiques principals d'aquesta competició que comença aquest dissabte 3 de febrer amb eixida des de Gandia.

Tal com ha explicat Naveiro, es tracta d'una prova referent entre els ciclistes populars de la Comunitat Valenciana i que en el recorregut arriba a les poblacions més emblemàtiques de la comarca de la Safor.

Els ciclistes, Màsters 30-40-50-60, prendran l'eixida a les 15.00 hores al terme municipal de Benirredrà, i hauran de completar un circuit de 66 quilòmetres fins a arribar la meta de la prova situada a l'avinguda de les Esclaves de Gandia.

Al quilòmetre 24 de la cursa tindran un pas per Gandia, pel camí Vell d'Oliva buscant l'avinguda Blasco Ibáñez, l'avinguda del Grau i la carretera Natzaret-Oliva. Un recorregut que tornaran a fer buscant la meta, des de dalt de Barx.

Els màsters 60 i les dones se sumaran a la competició al quilòmetre 21, a la platja de Gandia, fins al final de la prova, prevista cap a les 16.30 hores.

El regidor ha volgut agrair als organitzadors l'esforç que fan i posat en valor la feina que es fa des de diversos departaments del consistori perquè aquest tipus de competicions siguen possibles. "Una vegada més, apostem fermament per la celebració d'esdeveniments esportius emblemàtics a Gandia i animem a tothom que vinga a gaudir d'aquest espectacle esportiu".

Per part seua, Camarena ha destacat la bona predisposició del consistori per albergar la prova. "Per nosaltres era important que Gandia, com a principal població de la comarca de la Safor, estiguera a l'esdeveniment" i ha explicat que ja s'han realitzat 28 edicions. "El nostre objectiu és afavorir la participació de ciclistes de categories més veteranes i dones, ja que moltes vegades no hi ha competicions que allotge aquestes categories en exclusiva, cosa que complica l'organització d'aquest tipus de carreres".  
Sobre això, han explicat que el recorregut ha estat dissenyat per evitar que la prova es trenque des del començament i que la prova compta amb altres clubs fora del ciclisme que ajudaran aportant voluntaris.

Finalment, Herrera ha explicat la part tècnica de la prova i ha expressat el seu desig que "el públic isca al carrer i anime els corredors".

[Twittear](https://twitter.com/share)